Tino ja Anneli Lindemanin mukaan etnisyyteen perustuva syrjintä on heille arkipäivää. Nesteeltä vakuutetaan, ettei syrjintä kuulu ketjun toimintatapoihin.

Romaniperhettä kieltäydyttiin palvelemasta lauantaina huoltoasemalla heidän etnisen taustansa takia.

Perheen mukaan tilanteet ovat arkipäiväisiä.

Neste korostaa, että minkäänlainen syrjintä ei kuulu konsernin liiketapaperiaatteisiin tai arvoihin.

Tino ja Anneli Lindeman lapsensa kanssa joutuivat lauantaina törkeän kohtelun kohteeksi vantaalaisella Nesteellä. Tampereella asuvat Lindemanit olivat matkalla lapsensa kanssa Linnanmäelle kesäpäivän viettoon ja pysähtyivät Vantaalla sijaitsevalle Nesteelle tankille.

Tino Lindeman valitsi maksutavaksi maksu kassalle ja odotteli viisi minuuttia, että saisi aloittaa tankkauksen. Mitään ei tapahtunut, joten Lindemanit menivät sisälle kysymään, miksei hanaa avata.

- Myyjä sanoi heti, että mene tuohon seteliautomaattiin tankkaamaan. Sanoin, että minä joudun muutenkin tulemaan tänne sisälle ostamaan limsaa ja muuta, että eikö se käy tässä samalla, että hoidan käteisellä tämän homman.

Myyjä kieltäytyi palvelemasta Lindemaneja ja Tino Lindeman ryhtyi kuvaamaan tilannetta. Myyjä ei suostunut vastaanottamaan Lindemanin maksua, vaikka hän esitti setelit myyjälle. Videolla näkyy, kuinka samaan aikaan myyjä palvelee muita asiakkaita Lindemanin ohi.

Lindeman kysyy videolla useita kertoja, mistä johtuu, että muut saavat maksaa tankkauksen kassalle, mutta häneltä se kielletään. Hän kysyy muun muassa, eivätkö kassapalvelut ole auki kaikille. Myyjä vastaa hänelle, että ei tällä hetkellä ole.

- Johtuuko se siitä, että olen mustalainen, Lindeman kysyy myyjältä videolla.

Lopulta myyjä antaa suoraan kysymykseen suoraan vastauksen.

- Näin valitettavasti on, myyjä toteaa videolla.

Lindemanit poistuivat Nesteeltä tankkaamatta, vaikka polttoaine veteli viimeisiään.

- En suostunut siinä enää tankkaamaan, kun hävetti niin paljon, kun siinä oli ihmisiä takana.

Syrjintä päivittäistä

Videolle tallentunut tilanne on Tino Lindemanin mukaan hyvin yleinen. Lindemanit kohtaavat vastaavia tilanteita lähes päivittäin.

- Se vähän riippuu tilanteesta, joku on hienovaraisempi ja joku töykeämpi. Eihän sitä voi yleistää ja syyttää romaneita kaikesta, jos joku on jotain tehnyt joskus.

Tino Lindemanin vaimo Anneli Lindeman kertoo, että tilannetta joutui todistamaan myös parin 11-vuotias tytär.

- Meitä ei siinä videossa näy, mutta seisoimme siinä takana.

Anneli Lindeman on surullinen siitä, että hänen lapsensa joutui todistamaan perheen saamaa kohtelua.

- Se että tuolla lailla kohdellaan ihmisiä, on mielestäni ihan älytöntä. Ja että minun lapseni pitää seistä siinä vieressä ja nähdä tuollaista, että ensimmäistä kertaa mennään huoltoasemalle ja ollaan menossa tankkaamaan niin, että meillä on raha kädessä, eikä meille avata tankkia. Miten selität lapselle, että eivät he suostuneet meitä palvelemaan siellä, ajetaan johonkin seuraavalle, jos ne suostuisivat.

Lindemanit halusivat tuoda asian julkisuuteen, sillä heidän saamansa töykeä kohtelu ja syrjintä ovat niin arkipäiväisiä.

Iltalehti julkaisi lauantaina jutun, jossa helsinkiläisen Nymanin perhe väitti, että heidän poikansa ei saanut asianmukaista hoitoa Malmin sairaalassa etnisen syrjinnän takia. Romanimiehellä todettiin vaarallinen munuaistulehdus vasta viikko oireiden alkamisen jälkeen. Ylilääkäri myönsi hoitovirheen mahdollisuuden, muttei syrjintää.

Neste: Ei kuulu toimintatapoihin

Nesteen Marketing & Services -liiketoiminta-alueen Suomen toiminnoista vastaava johtaja Sam Holmbergin mukaan Lindemanien kohtaama palvelu ei missään nimessä kuulu Nesteen toimintaperiaatteisiin. Hän pitää tapahtumaa valitettavana. Kyseessä oleva myymälä kuuluu Holmbergin mukaan Neste K -ketjuun, jota operoi Keskon kauppias.

- Missään tapauksessa mikään syrjintä ei ole Nesteen, Keskon tai yksittäisen kauppiaan liiketapaperiaatteiden, ohjeistusten tai arvojen mukaista, Holmberg korostaa.

Holmberg ei itse ole nähnyt videota, mutta toteaa, että myyjän käytöstä saattaa selittää yleisesti ottaen se, että juoksubensat ovat huoltoasemilla iso ongelma.

- Niitä tulee valitettavan paljon näin kesäaikana. Varmastikin liikepaikan ohjeissa ollaan huolellisia ja varovaisia niiden suhteen. Etenkin, jos kyseessä on vieras asiakas, ja jos on ollut ulkomaalaista rekisterinumeroa, tai muuta epäselvää siinä ajoneuvossa, niin silloin pyydetään sisälle. Mutta jos on kieltäydytty ottamasta maksua vastaan, niin sekin kuulostaa hyvin oudolta.

Tino Lindeman kysyy videolla useita kertoja, mistä johtuu, että muut saavat maksaa tankkauksen kassalle, mutta häneltä se kielletään. KUVANKAAPPAUS VIDEOLTA

Juttua muokattu kello 16.05: juttuun korjattu Sam Holmbergin titteli. Holmberg on Nesteen Marketing & Services -liiketoiminta-alueen Suomen toiminnoista vastaava johtaja, eikä tiedottaja, kuten jutussa aiemmin mainittiin.